
Τρίτη, 20 Οκτωβρίου 2026

ΔΕΛΤΙΟ ΤΥΠΟΥ

Εντοπισμός και διάσωση 71 αλλοδαπών στους Καλούς Λιμένες – Εντοπισμός 38 αλλοδαπών στην Ιεράπετρα – Εντοπισμός 54 αλλοδαπών στους Καλούς Λιμένες – Εντοπισμός και διάσωση 42 αλλοδαπών στα Χανιά – Εντοπισμός και διάσωση 50 αλλοδαπών στα Χανιά – Ακυβερνησία ιδιωτικού σκάφους στο Ναύπλιο – Διακομιδές ασθενών
Τις πρώτες πρωινές ώρες σήμερα, ενημερώθηκε η Λιμενική Αρχή των Καλών Λιμένων για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 52 ν.μ. νότια των Καλών Λιμένων. Οι 71 αλλοδαποί (70 άντρες και 1 γυναίκα) περισυλλέχθηκαν από ένα σκάφος της δύναμης FRONTEX και με τη συνδρομή ενός Περιπολικού σκάφους Λ.Σ.-ΕΛ.ΑΚΤ. μεταφέρθηκαν στο λιμάνι των Καλών Λιμένων. Στη συνέχεια, οι διασωθέντες μεταφέρθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.
*****

	Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΨΑΡΟΧΑΡΑΚΟ» Τέρτσων Ιεράπετρας. Στο σημείο μετέβησαν στελέχη Λ.Σ-ΕΛ.ΑΚΤ., όπου εντόπισαν 38 αλλοδαπούς (35 άντρες και 3 γυναίκες). Προανάκριση διενεργείται από το Λιμεναρχείο Ιεράπετρας.
*****
Τις απογευματινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στην περιοχή «ΜΑΡΙΔΑΚΙ» Δήμου Αρχανών-Αστερουσίων. Στο σημείο μετέβησαν στελέχη της ΕΛ.ΑΣ, όπου εντόπισαν 54 αλλοδαπούς. Στη συνέχεια, οι εν λόγω αλλοδαποί οδηγήθηκαν στο λιμάνι του Ηρακλείου. Προανάκριση διενεργείται από το Λιμεναρχείο Ιεράπετρας.
*****
Τις απογευματινές ώρες χθες, ενημερώθηκαν οι Λιμενικές Αρχές της Παλαιόχωρας, της Χώρας Σφακίων, των Χανίων και της Γαύδου από το Ενιαίο Κέντρο Συντονισμού Έρευνας και διάσωσης (Ε.Κ.Σ.Ε.Δ.) του Αρχηγείου Λ.Σ. –ΕΛ.ΑΚΤ. για την ύπαρξη λέμβου με αλλοδαπούς επιβαίνοντες σε δυσχερή θέση στη θαλάσσια περιοχή 40 ν.μ. νότια της Γαύδου. Άμεσα για την περιοχή απέπλευσε σκάφος της δύναμης FRONTEX όπου εντόπισε και περισυνέλεξε συνολικά σαράντα δύο (42) αλλοδαπούς (όλοι άνδρες), τους οποίους μετέφερε με ασφάλεια στο λιμάνι της Σούδας. Οι αλλοδαποί οδηγήθηκαν σε χώρο φιλοξενίας στην Αγυιά Χανίων, συνοδεία στελεχών της Λιμενικής Αρχής Χανίων. Προανάκριση διενεργείται από το Κεντρικό Λιμεναρχείο Χανίων.

*****
Τις μεσημβρινές ώρες χθες, ενημερώθηκε η Λιμενική Αρχή Χανίων, για την ύπαρξη αλλοδαπών στην παραλία «ΤΡΥΠΗΤΗ» Γαύδου. Άμεσα στην περιοχή μετέβησαν ένα σκάφος της δύναμης FRONTEX και το ιδιωτικό σκάφος «ΘΑΛΑΣΣΟΛΥΚΟΣ» Σ.Π. 1609-Ε’, όπου εντόπισαν 50 αλλοδαπούς (49 άντρες και 1 γυναίκα). Με τη συνδρομή του «ΘΑΛΑΣΣΟΛΥΚΟΣ», οι αλλοδαποί επιβιβάστηκαν στο σκάφος FRONTEX και μεταφέρθηκαν στο λιμάνι Καραβέ της Γαύδου. Έπειτα, παρελήφθησαν από ένα Περιπολικό σκάφος Λ.Σ.-ΕΛ.ΑΚΤ. και μεταφέρθηκαν στο λιμάνι «ΤΗΓΑΝΙ» Παλαιόχωρας, ενώ στη συνέχεια, οδηγήθηκαν σε χώρο φιλοξενίας στην Αγυιά Χανίων, συνοδεία στελεχών της Λιμενικής Αρχής Χανίων. Προανάκριση διενεργείται από το Κεντρικό Λιμεναρχείο Χανίων.
*****
Τις βραδινές ώρες χθες, ενημερώθηκε η Λιμενική Αρχή του Ναυπλίου για περιστατικό ακυβερνησίας, λόγω μηχανικής βλάβης, ενός ιδιωτικού σκάφους σημαίας Γερμανίας, με πέντε (05) αλλοδαπούς επιβαίνοντες (υπήκοους Γερμανίας) στη θαλάσσια περιοχή νότια της νήσου Υψηλής Αργολικού Κόλπου. Στο σημείο μετέβη Περιπολικό σκάφος Λ.Σ.-ΕΛ.ΑΚΤ. και το αλιευτικό (Α/Κ) «ΔΗΜΗΤΡΗΣ» Ν.Ν. 151. Το ιδιωτικό σκάφος, με τη συνδρομή του Α/Κ κατέπλευσε στο λιμάνι Βιβαρίου Αργολίδας, με τους επιβαίνοντές του καλά στην υγεία τους. Από το Λιμεναρχείο Ναυπλίου, απαγορεύτηκε ο απόπλους του εν λόγω σκάφους, μέχρι την αποκατάσταση της βλάβης, ενώ από το περιστατικό δεν παρατηρήθηκε θαλάσσια ρύπανση.
*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-83χρονου, από το λιμάνι Καταπόλων της Αμοργού στο λιμάνι της Νάξου, με Περιπολικό σκάφος Λ.Σ.-ΕΛΑΚΤ.,
-44χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛΑΚΤ.,
-78χρονου, από το λιμάνι της Σκοπέλου στο λιμάνι του Βόλου, με το Ε/Π – Τ/Ρ «ΠΑΝΑΓΙΑ ΟΔΗΓΗΤΡΑ» Ν.Π. 12397,
-78χρονης, από το λιμάνι της Καλύμνου στο λιμάνι Μαστιχαρίου Κω, με το Ε/Γ – Τ/Ρ «ΛΟΜΠΥ» Ν.ΣΑΡ. 624 
-78χρονου από το λιμάνι της Σκιάθου στο λιμάνι του Βόλου, με το Ε/Π – Τ/Ρ «ΖΑΧΑΡΕΝΙΑ» Ν.Σ. 46 και
-36χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.

